|  |
| --- |
| [lupe@sm.dk](mailto:lupe@sm.dk)  [lla@sm.dk](mailto:lla@sm.dk)  i kopi til: [jurint@sm.dk](mailto:jurint@sm.dk) |

# DH’s høringssvar til lovforslag om at styrke socialtilsynet og det økonomiske tilsyn med sociale tilbud

Danske Handicaporganisationer (DH) takker for muligheden for at komme med bemærkninger til lovforslag om styrkelse af socialtilsynet og det økonomiske tilsyn med sociale tilbud.

**Styrkelse af socialtilsynet**

DH er meget positiv over for det fremsatte forslag til styrkelse af socialtilsynet, herunder særligt de forhold, der sigter mod en større ensretning af socialtilsynenes praksis ved bl.a. at oprette en specialistfunktion, forpligtelse til at indgå i tværgående aktiviteter og bemyndigelse til at fastsætte regler for tilsynenes varetagelse af deres opgaver, der vil bidrage til en styrket tværgående anvendelse af specialviden og mere ensartede metoder i tilsynene. DH er tilsvarende positive over for tydeliggørelsen af socialtilsynenes pligt til at samarbejde med andre myndigheder, herunder andre tilsynsmyndigheder. Det er en grundlæggende problemstilling i dag, at oplysninger går tabt fra det ene tilsyn til det andet, og at forskellige tilsyn kommer med modsatrettede anbefalinger eller påbud.

**Fokus på borgernes trivsel**

DH mener samtidig, at socialtilsynet bør styrkes yderligere end det fremsatte forslag ved i højere grad at have fokus på borgernes trivsel. DH mener, at:

* Der skal indføres underretningspligt for medarbejdere og ledere på tilbuddet til socialtilsynet, hvis de registrerer bekymrende forhold på tilbuddet eller for den enkelte voksne borger på samme måde som gælder for børn og unge i dag.
* Der skal indføres underretningspligt for socialtilsynet af de pårørende, hvis socialtilsynet registrerer bekymrende forhold for den enkelte borger. Tilsynet skal forpligtes til at underrette de pårørende med mindre særlige forhold taler imod dette.
* Det skal være en del af den almindelige vejledningsforpligtelse, at tilsynet skal orientere borgere og pårørende om tilsynets whistleblowerordning.
* Det skal være en pligt for kommunen at gennemføre personrettet tilsyn for borgere, der opholder sig på tilbud, der får kritik af socialtilsynet.

DH mener, at styrkelsen af socialtilsynet, der gennemføres med denne lov, bør følges op af en styrkelse af det personrettede tilsyn. Det er DH og vores medlemsorganisationernes erfaring, at kvaliteten og frekvensen af det personrettede tilsyn er meget ujævn. Det synes, at være særligt udtalt på voksenområdet.

I forhold til det fremsatte lovforslag har DH følgende konkrete bemærkning:

DH mener, at § 10 stk. 3, der bliver affattet stk. 4 skal ændres således, at det bliver et krav (en skal bestemmelse), at socialtilsynet *skal* orientere den pågældende kommune, hvis tilsynet bliver opmærksom på uhensigtsmæssige forhold omkring den enkelte borger, og ikke som i det fremsatte forslag, at tilsynet kan orientere kommunen. Det bør ligeledes tydeliggøres, at pligten, både hvad angår uhensigtsmæssige forhold og bekymrende forhold til at orientere handlekommunen, også skal omfatte voksne og ikke kun børn og unge.

**Det økonomiske tilsyn med sociale tilbud**

DH er positiv over for, at det økonomiske tilsyn styrkes med det fremstillede lovforslag og har ikke yderligere bemærkninger.

Med venlig hilsen

Thorkild Olesen

Formand